Video: Ongeluk tydens SAUK se onderhoud oor swak paaie‘n Skermskoot uit die video. Die video volg onderaan die berig. ŉ Beampte van openbare veiligheid in Noordwes was geskok toe ‘n ongeluk in die agtergrond plaasgevind het terwyl hy ‘n onderhoud met SAUK-nuus oor die toestand van die provinsie se paaie gevoer het. Mahlakeng Mahlakeng, die voorsitter van Noordwes se komitee oor openbare veiligheid portefeulje, fluit in die video wanneer hy omdraai om te sien wat gebeur. “Hierdie man [die motoris], wat maak hy?” vra hy. Voor die ongeluk plaasvind, sê Mahlakeng dat die pad tussen Lichtenburg en Koster ŉ probleem is. Hy sê instandhoudingwerk aan die pad raak al hoe duurder, en dat die laaste bedrag geld wat die departement aan die stuk pad toegestaan het, R220 miljoen beloop. “Al die geld is op die pad spandeer.” Dit is in hierdie stadium van die gesprek dat ŉ voertuig, wat ŉ ander voertuig sleep, in die agtergrond verby ry, op die grond beland en van die pad af gly. Die voertuig wat gesleep word tref die voorste voertuig en hulle kom langs die pad teen ŉ skuinste tot stilstand. Die voertuie het net-net ŉ voetganger gemis, wat daarin kon slaag om na veiligheid te hardloop. SAUK-nuus het die video Donderdag op YouTube gelaai. Teen Vrydag was dit reeds nagenoeg 1 500 keer gekyk.